Боят при Ангиста е битка между български и гръцки войски край едноименните река и село, състоял се на 9 и 10 май (22 – 23 май по нов стил) 1913 година. Това е най-мащабният въоръжен сблъсък между все още формалните съюзници, България и Гърция, непосредствено преди Втората балканска война. Той завършва със стратегически неуспех на гърците, които са изтласкани далеч от съобщителните линии, свързващи българските войски в Македония и Тракия. Политическият резултат е допълнително влошаване на отношенията между София и Атина, допринесло за разрива на Балканския съюз и избухването на открита война на 16 юни същата година.